Damir Burić više nije trener Hajduka

Nakon obavljenog razgovora s trenerom Damirom Burićem u ponedjeljak 16. prosinca 2019. godine te analize cjelokupnog stanja, HNK Hajduk je donio odluku da gospodin Burić neće voditi momčad u nastavku sezone. Odluka je donesena u dogovoru predsjednika Uprave Marina Brbića i novih čelnih ljudi sportske politike Kluba Marija Stanića i Ivana Kepčije.

Hajduk se iskreno zahvaljuje Damiru Buriću za sve dobro što je učinio za Klub, prvenstveno na spremnosti da preuzme momčad i odgovornost u vrlo zahtjevnim trenucima nakon teškog ispadanja od Gzire, a bez obavljenih priprema momčadi i selekcije igrača. U tim okolnostima Damir Burić je ispunio rezultatske ciljeve Hajduka, osvojivši drugo mjesto na kraju polusezone.

Međutim, kako je istovremeno u javnosti stvorena negativna atmosfera oko momčadi koja može imati i daljnji utjecaj na igrače, Hajduk se odlučio zaključiti dosadašnju suradnju s trenerom Burićem te potražiti novu energiju i nova dugoročna rješenja na čelu prve momčadi, u skladu s predstavljenim smjernicama novih čelnih ljudi sportske politike Kluba.

U procesu traženja novog trenera Hajduk će se voditi načelom da se tako važne odluke ne donose brzopleto i ishitreno. Ali isto tako svjesni smo nužnosti da momčad na zimske pripreme povede novi trener, s novom energijom i jasnom vizijom igre i rezultata u skladu s već spomenutim smjernicama sportske struke u Klubu.

19/12/2019 - 13:53 sati

Klub

Foto: Robert Matić / hajduk.hr